
Környezetetika és metafizika. Metafizikai alapok az ökocentrikus etika támogatására

Kulcsszavak: klímakrízis; környezetetika; metafizika; pánpszichizmus; ökocentrizmus
A gondolat, miszerint egy új világerkölcs bevezetésével kezelhető leghatékonyabban a klímakrízis, nem új. Ám az erre való törekvés sikertelen vállalkozásnak bizonyul, így érdemes lehet megvizsgálni ennek lehetséges okait. Bár a környezetetika és a metafizika között közvetlen kapcsolat nincsen, elképzelhető, hogy utóbbi egyes elméletei jobban összeegyeztethetők az elérni kívánt etikai rendszerrel, mint mások. Dolgozatomban azt vizsgálom, hogy van-e olyan metafizikai alternatíva, amely alkalmasabb lehet az ökocentrizmus megalapozására.
Ehhez először különbséget teszek a különböző környezetetikai nézetek között. Megvizsgálom az antropocentrizmust, a biocentrizmust és a legtöbb környezetetikus által támogatott ökocentrizmust, illetve azt, hogy milyen entitásoknak tulajdonítanak morális státust, mennyiben képesek megválaszolni a környezeti krízis problémáit. A dolgozat további részében az ökocentrizmus mellett foglalok állást.
Bár az ökocentrikus etika megalapozásának lehetőségével összhangban vizsgálom a fizikalizmust, a dualizmust és a pánpszichizmust, elengedhetetlen azok metafizikai megalapozottságát is értékelni, mivel a metafizikai elméletek a normatív etikák alapjait képezik. Ezt követően vizsgálom az ökocentrizmussal való kompatibilitásukat is, ez alapján a pánpszichizmus tűnik a legígéretesebb nézetnek, mivel az anyag tudatos jellegét feltételezve lehetőséget kínál morális státus szélesebb körű tulajdonítására.
Legfontosabb eredményem, hogy a pánpszichizmuson belül különválasztotom a tudat és a tudatosság fogalmait, ez utóbbit teszem meg a morális státus kritériumának a pánpszichizmus etikai adaptációját illetőleg. A tudatosság a tudat komplexebb rendszere, amely képes önmagát megkülönöztetni a világtól, illetve megtalálható benne az élni-akarás törekvése. Amennyiben ezt állítjuk a morális státus kritériumának helyébe, tulajdoníthatunk értéket embernek, nem emberi entitásoknak és az ökoszisztémáknak is.
Következtetésem, hogy amíg a környezetetika nincsen közvetlen kapcsolatban a metafizikával, léteznek olyan elméletei utóbbinak, amelyek jobban összeegyeztethetőek az ökocentrizmussal, mint mások. A pánpszichizmus, illetve azon belül a mikropszichizmus ígéretes alternatívának tűnik egy ökocentrikus etika megalapozására, mivel az motiválhat értéktulajdonítást nem csak az embereknek, esetleg állatoknak, hanem a növényeknek és az ökoszisztémáknak is.



